Okufa kwa Nnaabakyala wa Bungereza, Queen Elizabeth kwaliwo mu mwezi Gwomwenda mu mwaka gwa nkumi bbiri mu abiri mu ebiri. Nnaabakyala wa Bungereza yafiira ku myaka kyenda mu mukaaga. Yafa nga munaana omwezi Ogwomwenda mu mwaka gwa nkumi bbiri abiri mu ebiri nga yaakamala ku Namulondo emyaka nsanvu. Abantu nkumi na nkumi beeyiwa mu kizimbe kya Westminster mu London nga baagala okukuba eriiso evvannyuma ku mukulembeze wa Bungereza akyasinze okulwa ku Namulondo. Abakulembeze ab’enjawulo n’abeebitiibwa okuva mu nsi zonna bajja okwetaba mu kukungubagira Nnaabakyala okwamala ennaku kkumi nambirira. Okuziika kwa Queen Elizabeth kwasaasaanyizibwako ssente ezisoba mu ddoola obukadde ebikumi bibiri eza Bungereza. Omubiri gwa Nnaabakyala wa Bungereza gwasooka kuwummuzibwako mu Lutikko ya St Giles mu Edinburgh okumala olunaku lulamba, nga tegunnatwalibwa mu Westminster Abbey mu London gye gwagalamizibwa. Abantu beeyiwa ku nguudo okumala olunaku lulamba nga balindirira enjole y’omugenzi wakati mu musana ppereketya nga ne David Beckham talutumidde mwana. Mu kiseera ky’okukungubaga, buli lunaku ku nguudo abantu baalindiriranga okumala essaawa abiri mu nnya, era okuva awo nga beeyongerayo okuyita ku mugga Thames ne batambulira ddala olugendo lwa kkiro mmita kkumi n’emu. Mu bakungubazi abasoba mu nkumi ebbiri mwe mwali n’abazzukkulu b’omugenzi, Ssaabaminisita Liz Truss ne Pulezidenti w’Amerika Joe Biden wamu ne mukyala we Jill. Okuziika kuno gwe mukolo ogukyasinze obunene mu Bungereza okuviira ddala ku Ssematalo Owookubiri.